Álftaveri 10.nóvember 2021

Efni. Umsögn um drög að reglugerð um sjálfbæra landnýtingu

,,Ég er bóndi og allt mitt á undir sól og regni“,,, segir í gömlum og sígildum málshætti, sem gæti tekið þeim breytingum og hljóðað svo ,,ég er bóndi og allt mitt á undir Landgræðslunni“ komist þau reglugerðardrög til framkvæmda í óbreyttri mynd, sem nú eru til umsagnar inni á samráðsgátt stjórnvalda.

Ég undirritaður bóndi í Álftaveri og nytjaréttarhafi á Álftaversafrétti hef kynnt mér þessi drög að reglugerð um sjálfbæra landnýtingu svo vel sem vit mitt stendur til og verð að segja að annan eins orðagraut hef ég sjaldan áður séð.

Ljóst má vera af lestri handritsins að höfundar þess telja sig búa yfir mikilli sérþekkingu á landsins gæðum en virðast aftur á móti hafa mjög takmarkaðan skilning á því hvernig best megi viðhalda þeim landgæðum og auka til framtíðar. Þá er erfitt að átta sig á því hvað teljast leiðbeiningar, tilmæli eða beinlínis íþyngjandi stjórnvaldsákvarðanir. Og hvað svo sem gert verður, komist þessi reglugerð til framkvæmdar skal Landgræðsla ríkisins vera allt umlykjandi, hvort sem um er að ræða boð eða bönn.

Sambúðin við eldstöðina Kötlu hefur í gegn um aldirnar sett mjög svo mark sitt á Álftaver. Afleiðingar stórgossins 1918 voru glöggt dæmi þess að það er annað og fleirra en búseta mannsins og búsmala hans sem markar landið. Hvað landbætur og landgræðsluframkvæmdir í Álftaveri undanfarna áratugi snertir hafa Álftveringar undantekningarlítið verið í góðum samskiptum og samvinnu við Landgræðsluna.

Skulu hér nefnd nokkur dæmi: Árið 1945 var Sandgræðslugirðing girt fyrir sunnan byggðina í Álftaveri til að sporna við gríðarlegri eyðingu lands af völdum sandfoks sem þar herjaði á gróið land. Upp úr 1960 var í fyrsta sinn dreift áburði úr flugvél á afrétti hér á landi þegar Landgræðslan gerði tilraun, í samstarfi við bændur í Álftaveri, með dreifingu áburðar fremst á Álftaversafrétti. Þar lögðu bændur verkefninu lið með vinnu sinni við áburðarflutninga að lendingarstað flugvélar við Atley auk aðstoðar við lestun flugvélar. Upphaf stórfelldra landgræðsluframkvæmda beggja vegna þjóðvegar yfir Mýrdalssand sem byggður var upp á árunum 1988-1989 má rekja aftur til ársins 1976 þegar framsýnir bændur þess tíma í Álftaveri stóðu fyrir söfnun melfræs í heimasveit sem síðan var dreift vorið eftir á valda staði á Mýrdalssandi. Þetta verkefni stóð í nokkur ár og var það fyrsti vísir að því sem síðar varð. Þá er næst að telja umfangsmiklar landgræðsluaðgerðir á Álftaversafrétti á vegum Búnaðarfélags Álftavers, sem staðið hafa óslitið í fjórðung aldar, en nánar má lesa um þær framkvæmdir í umsögn fjallskilanefndar Álftaversafréttar vegna þessa máls. Þátttaka nær allra bænda í Álftaveri í einu best heppnaða verkefni Landgræðslunnar hingað til ,,Bændur græða landið“ er enn eitt dæmið um góða samvinnu aðila þar sem viðkomandi bændur og Landgræðslan vinna vel saman.

Af framansögðu má því ráða að á síðustu áratugum hefur verið unnið að býsna viðamiklum landbótum í Álftaveri. Þar eru um að ræða verkefni sem unnin hafa verið í mjög góðu samstarfi Landgræðslu ríkisins og Álftveringa, sem lagt hafa til þeirra verkefna jafnt eigin vinnu og vélar sínar.

Það þarf því engan að undra, að reglugerðardrög þau um sjálfbæra landnýtingu, sem nú eru til umsagnar stuða bændur og vekja þá til umhugsunar um hvað framtíðin kunni að bera í skauti sér. Nái þessar tillögur fram að ganga í óbreyttri mynd kollvarpa þær algjörlega núverandi búskaparmynstri í Álftaveri og jafnframt má þá ætla að allt samstarf bænda og Landgræðslunnar, jafnt í heimalöndum sem og á afrétti, verði í algjöru uppnámi.

Því hvet ég til þess að reglugerðardrögin verði tekin til rækilegrar endurskoðunar og einnig að haft verði samráð við þá hagsmunaaðila sem málið varðar.

Með vinsemd,

Jóhannes Gissurarson bóndi, Herjólfsstöðum Álftaveri